HORNÉ OREŠANY. Folklórnym podujatím Orešanský rínek vyvrcholí v sobotu v Horných Orešanoch v okrese Trnava škola orešianskeho tanca. Záujem naučiť sa tance typické pre tento región malo asi 50 dedinčanov. V sobotu ukážu, čo sa počas šiestich piatkových večerov naučili.
Typickými orešianskymi sú tance ,,vodzená", ,,učapuvaná", ,,trasená", ale aj ,,sotiš". Absolventi školy tancov sa učili napríklad aj čardáš, ktorý má však v tomto regióne špecifické prvky. ,,Našou výnimočnosťou pri párových tancoch je, že kým celé Slovensko robí na prvú dobu tanečný pohyb dolu, orešiansky región ide na prvú dobu hore," vysvetlil charakteristickú črtu orešianskych tancov Ivan Greguš z ľudovej hudby Fidli Canti, ktorá školu tancov organizovala.
Mimoriadny záujem o kultúrne dedičstvo po predkoch prekvapil podľa Greguša aj organizátorov. Tance z Orešian prebrali podľa Ruženy Krajčovičovej z Fidli Canti do svojich programov aj renomované folklórne súbory. V programe Orešanského rínku sa od 17:00 v kultúrnom dome okrem čerstvých absolventov školy orešianskych tancov predstaví aj ľudová hudba Skaličan, detský folklórny súbor Čerešenka zo Smoleníc, Záruby zo Smoleníc a chýbať nebude domáca detská ľudová hudba Fidli Canti. Do tanca až do rána bude hrať Karpatská muzika.
Už od 16:00 začne na rínku predaj domácich výrobkov a orešianských dobrôt, chýbať nebude ani známe orešianske víno.